Om denne boken

Vi er i Kina i 1967, på høyden av kulturrevolusjonen og den tilhørende Mao-dyrkelsen. Den unge bondesoldaten Wu Dawang tjenestegjør som oppasser og kokk for en lokal militær leirsjef. Men så lar han seg forføre av leirsjefens vakre, unge kone, som kjeder seg i provinsen.

De to hemmelige elskerne oppdager snart at deres begjær og seksuelle tilfredsstillelse når nye, svimlende høyder hvis de samtidig skjender og smadrer en statue av Mao i leirsjefens bolig. Den erotiske leken deres utvikler seg til en konkurranse om hvem som kan opptre mest kontrarevolusjonært, ved å ødelegge de aller helligste symbolene på Den store lederen − knuse leirsjefens elskede Mao-portretter og trampe på Den store rormannens visdomsord.

Yan Lianke leker med de ukrenkelige tabuene som i Kina omgir hæren, revolusjonen, seksualitet og politisk korrekthet, i denne morsomme og undergravende kritikken av offisiell korrupsjon, lederskapets hykleri og kulturrevolusjonens generelle galskap. «Tjen Folket!» er Liankes første bok på norsk, og byr på et møte med en av de aller viktigste litterære stemmene som i dag skriver innenfra Kina.

Anmeldelser

"Den kinesiske forfatteren Yan Lianke har skrevet en morsom og utleverende bok om eksesser under kulturrevolusjonen på 60-tallet." – Dagbladet

«Troverdig og vakkert (…) En underholdende fabel som ved hjelp av humor og satire kritiserer et system innenfra.» – VG

”Komisk og rørende (…) en raffinert lek med forfatterrollen der han ubesværet springer ut og inn av teksten, en utmerket bok – tankevekkende, pussig og eggende på samme tid.» – Klassekampen

"Denne boken ærekrenker Mao Zedong og hæren, og flommer over med sex. Den må ikke distribueres, utveksles, kommenteres, siteres eller skrives om." – Kinas sentrale propagandabyrå

Oversatt fra kinesisk av

BRIT SÆTHRE

FONT FORLAG